CELEX: 32017R2391
Language: hr
Date: 2017-12-12 00:00:00
Title: Uredba (EU) 2017/2391 Europskog parlamenta i Vijeća od 12. prosinca 2017. o izmjeni Uredbe (EZ) br. 1059/2003 u pogledu prostornih tipologija (Tercet)

29.12.2017   
               
               
                  HR
               
               
                  Službeni list Europske unije
               
               
                  L 350/1
               
            UREDBA (EU) 2017/2391 EUROPSKOG PARLAMENTA I VIJEĆA
      od 12. prosinca 2017.
      o izmjeni Uredbe (EZ) br. 1059/2003 u pogledu prostornih tipologija (Tercet)
      EUROPSKI PARLAMENT I VIJEĆE EUROPSKE UNIJE,
      uzimajući u obzir Ugovor o funkcioniranju Europske unije, a posebno njegov članak 338. stavak 1.,
      uzimajući u obzir prijedlog Europske komisije,
      nakon prosljeđivanja nacrta zakonodavnog akta nacionalnim parlamentima,
      uzimajući u obzir mišljenje Europskoga gospodarskog i socijalnog odbora (1),
      uzimajući u obzir mišljenje Odbora regija (2),
      u skladu s redovnim zakonodavnim postupkom (3),
      budući da:
      
                  (1)
               
               
                  Uredbom (EZ) br. 1059/2003 Europskog parlamenta i Vijeća (4) utvrđena je zajednička statistička klasifikacija prostornih jedinica (Nomenklatura prostornih jedinica za statistiku, dalje u tekstu „NUTS”) kako bi se omogućilo prikupljanje, kompiliranje i diseminacija usklađenih regionalnih statističkih podataka u Europskoj uniji.
               
            
                  (2)
               
               
                  Komisija je u suradnji s Organizacijom za gospodarsku suradnju i razvoj definirala niz osnovnih i najrelevantnijih prostornih tipologija za razvrstavanje statističkih jedinica utvrđenih Uredbom (EZ) br. 1059/2003.
               
            
                  (3)
               
               
                  U Europskom statističkom sustavu te su tipologije već u upotrebi, osobito stupanj urbanizacije, koji uključuje definiciju gradova.
               
            
                  (4)
               
               
                  Kodifikacija tipologija potrebna je kako bi se utvrdile jednoznačne definicije prostornih tipova i uvjeti za njih, osiguravajući njihovu usklađenu i transparentnu primjenu i stabilizirajući tipologije kako bi se poduprli kompiliranje i diseminacija europskih statistika. Tim statističkim tipologijama ne dovodi se u pitanje određivanje posebnih područja za politike Unije.
               
            
                  (5)
               
               
                  Sustav statističkih mreža trebalo bi primjenjivati u svrhu izračuna prostornih tipova i njihove dodjele predmetnim regijama i područjima jer ti tipovi ovise o distribuciji stanovništva i gustoći naseljenosti u mrežnim ćelijama veličine 1 km2.
               
            
                  (6)
               
               
                  Trebalo bi razjasniti i niz manje važnih aspekata lokalnih upravnih jedinica (LAU) s ciljem pojednostavnjenja terminologije i mehanizma za dostavu popisa LAU-a Komisiji (Eurostatu) od strane država članica.
               
            
                  (7)
               
               
                  Kako bi se prilagodilo relevantnim promjenama u državama članicama, Komisiji bi trebalo delegirati ovlast za donošenje akata u skladu s člankom 290. Ugovora o funkcioniranju Europske unije u vezi s izmjenom NUTS klasifikacije u Prilogu I., popisa postojećih upravnih jedinica u Prilogu II. i popisa LAU-a u Prilogu III. Uredbi (EZ) br. 1059/2003, u skladu s informacijama koje su dostavile države članice. Posebno je važno da Komisija tijekom svojeg pripremnog rada provede odgovarajuća savjetovanja, uključujući ona na razini stručnjaka, te da se ta savjetovanja provedu u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016. (5). Osobito, s ciljem osiguravanja ravnopravnog sudjelovanja u pripremi delegiranih akata, Europski parlament i Vijeće primaju sve dokumente istodobno kada i stručnjaci iz država članica te njihovi stručnjaci sustavno imaju pristup sastancima stručnih skupina Komisije koji se odnose na pripremu delegiranih akata.
               
            
                  (8)
               
               
                  Radi osiguranja jedinstvenih uvjeta za primjenu ove Uredbe, provedbene ovlasti trebalo bi dodijeliti Komisiji u vezi s primjenom prostornih tipologija i vremenskih okvira koje države članice trebaju proslijediti Komisiji u slučaju bilo koje izmjene NUTS klasifikacije. Te bi ovlasti trebalo izvršavati u skladu s Uredbom (EU) br. 182/2011 Europskog parlamenta i Vijeća (6).
               
            
                  (9)
               
               
                  S obzirom na to da cilj ove Uredbe, to jest usklađivanje regionalnog razvrstavanja, ne mogu dostatno ostvariti države članice, nego se on na bolji način može ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj uniji. U skladu s načelom proporcionalnosti utvrđenim u tom članku, ova Uredba ne prelazi ono što je potrebno za ostvarivanje tog cilja.
               
            
                  (10)
               
               
                  Uredbu (EZ) br. 1059/2003 trebalo bi stoga na odgovarajući način izmijeniti,
               
            DONIJELI SU OVU UREDBU:
      Članak 1.
      Uredba (EZ) br. 1059/2003 mijenja se kako slijedi:
      
                  1.
               
               
                  članak 1. zamjenjuje se sljedećim:
                  „Članak 1.
                  Predmet
                  1.   Ovom se Uredbom utvrđuje zajednička statistička klasifikacija prostornih jedinica (NUTS) kako bi se omogućilo prikupljanje, kompiliranje i diseminacija europskih statistika na različitim prostornim razinama Unije.
                  2.   Razvrstavanje prema NUTS klasifikaciji navedeno je u Prilogu I.
                  3.   NUTS klasifikacija nadopunjuje se lokalnim upravnim jedinicama (LAU) kako su navedene u članku 4.
                  4.   NUTS klasifikacija nadopunjuje se statističkim mrežama kako su navedene u članku 4.a. Te statističke mreže koriste se za izračun prostornih tipologija na temelju stanovništva.
                  5.   NUTS klasifikacija nadopunjuje se prostornim tipologijama Unije, kako su navedene u članku 4.b, dodjelom tipova prostornim jedinicama.”;
               
            
                  2.
               
               
                  u članku 2. stavak 5. briše se;
               
            
                  3.
               
               
                  članak 3. mijenja se kako slijedi:
                  
                              (a)
                           
                           
                              stavak 4. zamjenjuje se sljedećim:
                              „4.   Postojeće upravne jedinice koje se koriste za NUTS klasifikaciju navedene su u Prilogu II. Komisija je ovlaštena za donošenje delegiranih akata u skladu s člankom 7.a radi izmjene Priloga II. na temelju promjena u upravnim jedinicama o kojima ju je obavijestila dotična država članica u skladu s člankom 5. stavkom 1.”;
                           
                        
                              (b)
                           
                           
                              u stavku 5. treći podstavak zamjenjuje se sljedećim:
                              „Neke neupravne jedinice mogu, međutim, odstupati od tih pragova zbog posebnih zemljopisnih, društveno-ekonomskih, povijesnih, kulturnih ili okolišnih okolnosti, osobito na otocima i u najudaljenijim regijama.”;
                           
                        
            
                  4.
               
               
                  članak 4. zamjenjuje se sljedećim:
                  „Članak 4.
                  Lokalne upravne jedinice
                  1.   U svakoj državi članici na temelju lokalnih upravnih jedinica (LAU) razina NUTS 3 dalje se dijeli na jednu ili dvije dodatne razine prostornih jedinica. Barem jedna od razina LAU-a je upravna jedinica kako je definirana u članku 3. stavku 1. i navedena u Prilogu III. Komisija je ovlaštena za donošenje delegiranih akata u skladu s člankom 7.a radi izmjene popisa LAU-a iz Priloga III. na temelju promjena u upravnim jedinicama o kojima ju je obavijestila dotična država članica u skladu s člankom 5. stavkom 1.
                  2.   U prvih šest mjeseci svake godine države članice prosljeđuju Komisiji (Eurostatu), u odnosu na stanje 31. prosinca prethodne godine, popis LAU-a u kojem su navedene sve promjene i regija razine NUTS 3 kojoj pripadaju. Države članice pritom poštuju elektronički oblik podataka kakav zahtijeva Komisija (Eurostat).
                  3.   Komisija (Eurostat) popis LAU-a objavljuje u posebnom odjeljku svojih internetskih stranica do 31. prosinca svake godine.”;
               
            
                  5.
               
               
                  umeću se sljedeći članci:
                  „Članak 4.a
                  Statističke mreže
                  Komisija (Eurostat) održava i objavljuje sustav statističkih mreža na razini Unije u posebnom odjeljku svojih internetskih stranica. Te statističke mreže moraju biti u skladu sa specifikacijama utvrđenima u Uredbi Komisije (EU) br. 1089/2010 (*1).
                  Članak 4.b
                  Prostorne tipologije Unije
                  1.   Komisija (Eurostat) održava i objavljuje u posebnom odjeljku svojih internetskih stranica tipologije sastavljene od prostornih jedinica na razinama NUTS-a, LAU-a i mrežnih ćelija.
                  2.   Tipologija na temelju mreže utvrđuje se na razini rezolucije mreže 1 km2 kako slijedi:
                  
                              —
                           
                           
                              „urbana središta”,
                           
                        
                              —
                           
                           
                              „urbani klasteri”,
                           
                        
                              —
                           
                           
                              „ruralne mrežne ćelije”.
                           
                        3.   Na razini LAU-a utvrđuju se sljedeće tipologije:
                  
                              (a)
                           
                           
                              stupanj urbanizacije (DEGURBA):
                              
                                          —
                                       
                                       
                                          „urbana područja”:
                                          
                                                      —
                                                   
                                                   
                                                      „gradovi” ili „gusto naseljena područja”,
                                                   
                                                
                                                      —
                                                   
                                                   
                                                      „gradovi i predgrađa” ili „srednje gusto naseljena područja”,
                                                   
                                                
                                    
                                          —
                                       
                                       
                                          „ruralna područja” ili „rijetko naseljena područja”;
                                       
                                    
                        
                              (b)
                           
                           
                              funkcionalna urbana područja:
                              
                                          —
                                       
                                       
                                          „gradovi” te njihove „zone dnevnih migracija”;
                                       
                                    
                        
                              (c)
                           
                           
                              obalna područja:
                              
                                          —
                                       
                                       
                                          „obalna područja”,
                                       
                                    
                                          —
                                       
                                       
                                          „neobalna područja”.
                                       
                                    
                        Ako u državi članici postoji više od jedne upravne razine LAU-a, Komisija (Eurostat) se savjetuje s državom članicom kako bi utvrdila upravnu razinu LAU-a koja će se koristiti za dodjelu tipologija.
                  4.   Na razini NUTS 3 utvrđuju se sljedeće tipologije i oznake:
                  
                              (a)
                           
                           
                              urbano-ruralna tipologija:
                              
                                          —
                                       
                                       
                                          „pretežno urbane regije”,
                                       
                                    
                                          —
                                       
                                       
                                          „prijelazne regije”,
                                       
                                    
                                          —
                                       
                                       
                                          „pretežno ruralne regije”;
                                       
                                    
                        
                              (b)
                           
                           
                              tipologija velikih gradova:
                              
                                          —
                                       
                                       
                                          „metropolske regije”,
                                       
                                    
                                          —
                                       
                                       
                                          „nemetropolske regije”;
                                       
                                    
                        
                              (c)
                           
                           
                              obalna tipologija:
                              
                                          —
                                       
                                       
                                          „obalne regije”,
                                       
                                    
                                          —
                                       
                                       
                                          „neobalne regije”.
                                       
                                    
                        5.   Komisija provedbenim aktima utvrđuje jedinstvene uvjete za usklađenu primjenu tipologija na razini Unije. Ti uvjeti opisuju metodu prema kojoj će se tipologije dodjeljivati pojedinačnim LAU-ima i regijama razine NUTS 3. Kod primjene jedinstvenih uvjeta Komisija uzima u obzir zemljopisne, društveno-ekonomske, povijesne, kulturne i okolišne okolnosti. Ti se provedbeni akti donose u skladu s postupkom ispitivanja iz članka 7.
                  
                     (*1)  Uredba Komisije (EU) br. 1089/2010 od 23. studenoga 2010. o provedbi Direktive 2007/2/EZ Europskog parlamenta i Vijeća o međuoperativnosti skupova prostornih podataka i usluga u vezi s prostornim podacima (SL L 323, 8.12.2010., str. 11.).”"
						
               
            
                  6.
               
               
                  članak 5. mijenja se kako slijedi:
                  
                              (a)
                           
                           
                              stavak 4. zamjenjuje se sljedećim:
                              „4.   Izmjene NUTS klasifikacije u Prilogu I. donose se u drugoj polovini kalendarske godine, najranije svake tri godine, na temelju mjerila iz članka 3. Ipak, u slučaju znatnijeg preustroja odgovarajuće upravne strukture određene države članice, takve izmjene NUTS klasifikacije mogu se donijeti u kraćim intervalima.
                              Komisija je ovlaštena za donošenje delegiranih akata u skladu s člankom 7.a radi izmjene NUTS klasifikacije iz prvog podstavka ovog stavka na temelju promjena u prostornim jedinicama o kojima ju je obavijestila dotična država članica u skladu sa stavkom 1. ovog članka. Regionalni podaci koje države članice šalju Komisiji (Eurostatu) temelje se na izmijenjenoj NUTS klasifikaciji počevši od 1. siječnja druge godine nakon donošenja tog delegiranog akta.”;
                           
                        
                              (b)
                           
                           
                              stavak 5. zamjenjuje se sljedećim:
                              „5.   U slučaju da Komisija donese delegirani akt kako je navedeno u stavku 4. dotična država članica prosljeđuje Komisiji (Eurostatu) vremenske okvire za novu regionalnu raspodjelu radi zamjene već proslijeđenih podataka. Dotična država članica prosljeđuje te vremenske okvire do 1. siječnja četvrte godine nakon donošenja tog delegiranog akta.
                              Komisija provedbenim aktima utvrđuje jedinstvene uvjete za vremenske okvire i njihovo trajanje uzimajući u obzir izvedivost njihovog prosljeđivanja. Ti se provedbeni akti donose u skladu s postupkom ispitivanja iz članka 7.”;
                           
                        
            
                  7.
               
               
                  članak 7. zamjenjuje se sljedećim:
                  „Članak 7.
                  Postupak odbora
                  1.   Komisiji pomaže Odbor za Europski statistički sustav. Navedeni odbor je odbor u smislu Uredbe (EU) br. 182/2011.
                  2.   Pri upućivanju na ovaj stavak primjenjuje se članak 5. Uredbe (EU) br. 182/2011.”;
               
            
                  8.
               
               
                  umeće se sljedeći članak:
                  „Članak 7.a
                  Izvršavanje delegiranja ovlasti
                  1.   Ovlast za donošenje delegiranih akata dodjeljuje se Komisiji podložno uvjetima utvrđenima u ovom članku.
                  2.   Ovlast za donošenje delegiranih akata iz članka 3. stavka 4., članka 4. stavka 1. i članka 5. stavka 4. dodjeljuje se Komisiji na razdoblje od pet godina počevši od 18. siječnja 2018. Komisija izrađuje izvješće o delegiranju ovlasti najkasnije devet mjeseci prije kraja razdoblja od pet godina. Delegiranje ovlasti prešutno se produljuje za razdoblja jednakog trajanja, osim ako se Europski parlament ili Vijeće tom produljenju usprotive najkasnije tri mjeseca prije kraja svakog razdoblja.
                  3.   Europski parlament ili Vijeće u svakom trenutku mogu opozvati delegiranje ovlasti iz članka 3. stavka 4., članka 4. stavka 1. i članka 5. stavka 4. Odlukom o opozivu prekida se delegiranje ovlasti koje je u njoj navedeno. Opoziv počinje proizvoditi učinke sljedećeg dana od dana objave spomenute odluke u Službenom listu Europske unije ili na kasniji dan naveden u spomenutoj odluci. On ne utječe na valjanost delegiranih akata koji su već na snazi.
                  4.   Prije donošenja delegiranog akta Komisija se savjetuje sa stručnjacima koje je imenovala svaka država članica u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016.
                  5.   Čim donese delegirani akt, Komisija ga istodobno priopćuje Europskom parlamentu i Vijeću.
                  6.   Delegirani akt donesen na temelju članka 3. stavka 4., članka 4. stavka 1. i članka 5. stavka 4. stupa na snagu samo ako ni Europski parlament ni Vijeće u roku od dva mjeseca od priopćenja tog akta Europskom parlamentu i Vijeću na njega ne podnesu nikakav prigovor ili ako su prije isteka tog roka i Europski parlament i Vijeće obavijestili Komisiju da neće podnijeti prigovore. Taj se rok produljuje za dva mjeseca na inicijativu Europskog parlamenta ili Vijeća.”;
               
            
                  9.
               
               
                  članak 8. briše se;
               
            
                  10.
               
               
                  naslov Priloga III. zamjenjuje se sljedećim:
                  
                     „LOKALNE UPRAVNE JEDINICE”.
                  
               
            Članak 2.
      Ova Uredba stupa na snagu dvadesetog dana od dana objave u Službenom listu Europske unije.
      
         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Strasbourgu 12. prosinca 2017.
         
            
               Za Europski parlament
            
            
               Predsjednik
            
            A. TAJANI
         
         
            
               Za Vijeće
            
            
               Predsjednik
            
            M. MAASIKAS
         
      
      
         (1)  SL C 209, 30.6.2017., str. 71.
      
      
         (2)  SL C 342, 12.10.2017., str. 74.
      
      
         (3)  Stajalište Europskog parlamenta od 14. studenoga 2017. (još nije objavljeno u Službenom listu) i odluka Vijeća od 4. prosinca 2017.
      
         (4)  Uredba (EZ) br. 1059/2003 Europskog parlamenta i Vijeća od 26. svibnja 2003. o uspostavi zajedničke klasifikacije prostornih jedinica za statistiku (NUTS) (SL L 154, 21.6.2003., str. 1.).
      
         (5)  SL L 123, 12.5.2016., str. 1.
      
      
         (6)  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).